На основу члана 38. Закона о удружењима („Службени гласник РС”, број 51/09,), члана 5. Уредбе о средствима за подстицање програма или недостајућег дела средстава за финансирање програма од јавног интереса која реализују удружења (''Службени гласник РС'' бр.8/2012, 94/2013 и 93/2015) и члана 2. Правилника о начину, поступку и критеријумима за доделу средстава из буџета Општине Владичин Хан за избор активности и програма/пројеката од јавног интереса која реализују удружења на територији Општине Владичин Хан (,,Службени гласник Града Врања“, број 12/14) и Правилника о изменама и допунама Правилника о начину, поступку и критеријумима за доделу средстава из буџета Општине Владичин Хан за избор активности и програма/пројеката од јавног интереса која реализују удружења на територији Општине Владичин Хан, број 06-63/3/2015-01 од 20.05.2015. године, **Комисија за спровођење јавног конкурса за финансирање пројекта у области локалног и регионалног економског развоја који се финансира из буџета Општине Владичин Хан** коју именује председник Општине расписује:

**Ј А В Н И К О Н К У Р С**

**за финансирање пројеката у области локалног и регионалног економског развоја**

ПРЕДМЕТ И ЦИЉ ЈАВНОГ КОНКУРСА

Предмет јавног конкурса је финансирање пројеката у области локалног и регионалног економског развоја од значаја за општину Владичин Хан.

Општи циљ јавног конкурса је подршка локалној самоуправи - општини Владичин Хан у реализацији пројекта који доприноси стварању повољних услова за пословање, раст и развој малих и средњих предузећа, унапређење потенцијала, повећање запослености, иновативности и конкурентности, побољшање пословне и инвестиционе климе.

Специфични циљеви јавног конкурса су повећање локалне и регионалне конкурентности, унапређење привредног капацитета јединице локалне самоуправе, развој и унапређење инфраструктуре и конкурентности, обезбеђење доступности и функционално интегрисање пословне и туристичке инфраструктуре у окружење, подршка руралном развоју, заустављање процеса депопулације и подстицање процеса демографског оживљавања јачањем привредне активности.

ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ

Одлуком о изменама и допунама Одлуке о буџету општине Владичин Хан за 2017. годину (Ребаланс 2) у члану 4, глава 6 - Буџетски фонд за развој општине Владичин Хан, програм 3 - Локални економски развој; програмска класификација 1501-0001 - Унапређење привредног и инвестиционог амбијента; функција 620; позиција 171/1; економска класификација 481 - Дотације невладиним организацијама, између осталог предвиђена су средства у износу од **750.000,00 динара** за финансирање пројекта у области локалног и регионалног економског развоја*.*

НАМЕНА СРЕДСТАВА

Средства која се додељују по јавном конкурсу намењена су за финансирање пројеката у области локалног и регионалног економског развоја - за успостављање Канцеларије за локални економски развој општине Владичин Хан. Оправданим трошковима се сматрају трошкови хонорара ангажованих лица на пословима економског развоја.

Циљ пројекта је успостављање јединице за локални економски развој, тј. канцеларије која ће се бавити локалним развојем кроз имплементацију развојних активности. Улога Канцеларије за локални економски развој биће да помогне у осмишљавању и спровођењу развојних стратегија; да припреми, спроведе и надгледа конкретне развојне пројекте од којих користи има читава заједница; да развија стратешке документе, да израђује акционе планове на локалном и регионалном нивоу, да изгради капацитете локалне администрације зарад даљег развоја; да припреми и спроведе промотивне активности на локалном, регионалном, државном и међународном нивоу; да успостави свакодневну комуникацију с локалном пословном заједницом и пружи све неопходне информације и услуге; да пружи подршку незапосленима; да одржава базу података везаних за ЛЕР и успостави стабилну комуникацију с потенцијалним инвеститорима.

ПРАВО УЧЕШЋА НА ЈАВНОМ КОНКУРСУ

Право учешћа на јавном конкурсу имају регионалне развојне агенције које су основане и чија активност је усмерена на територију Републике Србије.

Искључена је могућност коришћења средстава оним субјектима којима је правоснажном судском одлуком изречена мера забране обављања делатности.

ПОСЕБНИ УСЛОВИ ЗА УЧЕШЋЕ НА ЈАВНОМ КОНКУРСУ

Услови за доделу средстава по јавном конкурсу су:

* да је реализација пројекта у складу са циљeвима и наменом јавног конкурса;
* да корисник средстава пружа могућност повезивања са другим Канцеларијама за локални економски развој са територије Републике Србије у току трајања пројекта;
* да врши представљање пред фондовима и инстанцама које додељују средства за реализацију других пројектних активности и анализу пројектних позива трећих лица - оцена корисности потенцијала добијања средстава.

ДОКУМЕНТАЦИЈА КОЈА СЕ ПОДНОСИ НА ЈАВНИ КОНКУРС

Документација која се подноси на јавни конкурс садржи:

* Анекс 1 - Образац пријаве на конкурс
* Анекс 2 - Предлог буџета пројекта
* Анекс 3 - Предлог наративног буџета пројекта
* Анекс 4 - Изјава о прихватању обавезе
* Уредно попуњен, оверен и потписан од стране овлашћеног лица образац Предлога пројекта који је израђен у слободној форми;
* Копију потврде о пореском идентификационом броју подносиоца пријаве (ПИБ);
* Решење о регистрацији;
* Потврде и сертификати којима се потврђују референце наведене као посебни услови учешћа на јавном конкурсу.

**Све копије докумената морају да буду оверене и потписане од стране овлашћеног лица подносиоца пријаве и то свака страна сваког документа.** Дозвољена је употреба факсимила уместо својеручног потписа овлашћеног лица подносиоца пријаве.

Пријаве са приложеном документацијом се, након спроведеног јавног конкурса, **не враћају** учесницима на јавном конкурсу.

РОК И НАЧИН ПОДНОШЕЊА ПРИЈАВЕ НА ЈАВНИ КОНКУРС

Јавни конкурс се објављује на интернет страници општине Владичин Хан, www.vladicinhan.org.rs. Саставни део јавног конкурса чине:

* Анекс 1 - Образац пријаве на конкурс
* Анекс 2 - Предлог буџета пројекта
* Анекс 3 - Предлог наративног буџета пројекта
* Анекс 4 - Изјава о прихватању обавезе

Пријава за учешће на јавном конкурсу се подноси у затвореној коверти, затворена на начин да се приликом отварања пријаве може са сигурношћу утврдити да се први пут отвара, **лично** на писарницу општине Владичин Хан, сваког радног дана од 8.00 до 15.00 часова или **путем поште,** на адресу: **ОПШТИНА ВЛАДИЧИН ХАН, 17510 Владичин Хан, Светосавска 1, са назнаком: „Пријава на јавни конкурс за финансирање пројеката у области локалног и регионалног економског развоја**–**НЕ ОТВАРАТИ“**.

1. Рок за подношење пријава и предлога пројеката по овом јавном конкурсу је 15 дана од дана објављивање јавног конкурса.

2. Листа вредновања и рангирања пријављених пројеката, коју предлаже Комисија а утврђује Општинско веће, биће објављена на званичној интернет страници општине Владичин Хан и на огласној табли општине Владичин Хан у року од 13 дана од дана истека рока за подношење пријава.

3. Рок за подношење приговора је 8 дана од дана објављивања Листе вредновања и рангирања;

4. Коначну одлуку о избору пројеката којима се из буџета општине Владичин Хан додељују средства по овом јавном позиву, донеће Општинско веће општине Владичин Хан по истеку рока за приговор, у року од 5 дана. Одлука ће бити објављена на званичној интернет страници општине Владичин Хан и на огласној табли Општинске управе општине Владичин Хан.

5. Општина Владичин Хан као давалац средстава задржава право да од подносиоца пријава по потреби затражи додатну документацију и информације.

6. Пријаве и приложена документација се подносиоцима не враћају.

КРИТЕРИЈУМИ ЗА ОЦЕНУ ПРОЈЕКАТА И ДОДЕЛУ СРЕДСТАВА

Критеријуми за оцену пројеката и доделу средстава су следећи:

1. **Степен општег утицаја и значај пројекта** се оцењује са највише 30 бодова узимајући у обзир следеће поткритеријуме:
* **значај пројекта** - оцењује се са највише 6 бодова;
* **повезаност пројекта са стратешким документима** - оцењује се са највише 6 бодова;
* **степен развијености локалне самоуправе на чијој територији се реализује пројекат** - оцењује се са највише 6 бодова;
* **међусобна повезаност и усаглашеност елемената пројекта** - оцењује се са највише 6 бодова;
* **очекивани ефекти пројекта** - оцењује се са највише 6 бодова.
1. **Оправданост пројекта** се оцењује са највише 20 бодова узимајући у обзир критеријум
* **однос трошкова и очекиваних резултата** - оцењује се са највише 20 бодова.
1. **Степен одрживости** пројекта се оцењује са највише 20 бодова узимајући у обзир следеће поткритеријуме:
* **финансијска одрживост** - оцењује се са највише 10 бодова;
* **институционална одрживост** - оцењује се са највише 10 бодова.
1. **Степен ризика и изводљивост пројекта** се оцењује са највише 30 бодова узимајући у обзир следеће поткритеријуме:
* **процена ризика** - оцењује се са највише 15 бодова;
* **изводљивост пројекта** - оцењује се са највише 15 бодова.

Неће се узимати у разматрање:

1. неблаговремене пријаве (пријаве пристигле након истека рока предвиђеног у јавном конкурсу);
2. недопуштене пријаве (пријаве поднете од стране неовлашћених лица и субјеката који нису предвиђени јавним конкурсом, односно, оне које се не односе на конкурсом предвиђене намене, пријаве којима се траже средства у износима који су већи од износа предвиђеног за доделу по јавном конкурсу);
3. непотпуне пријаве (пријаве које нису поднете на одговарајућем обрасцу, пријаве уз које није приложена сва документација предвиђена конкурсом, пријаве које су непотписане, са непопуњеним рубрикама, пријаве послате факсом или електронском поштом, пријаве које садрже неразумљиве и нетачне податке).

Одлука о додели средстава се објављује на интернет страници општине Владичин Хан, www.vladicinhan.org.rs, наредног дана од дана доношења исте.

Након доношења одлуке о додели средстава, општина Владичин Хан и Корисник средстава закључиће уговор којим се регулишу међусобна права и обавезе уговорних страна.

ДОДАТНЕ ИНФОРМАЦИЈЕ

Све информације у вези са јавним конкурсом могу се добити у општини Владичин Хан позивом на телефон број 017 473 073, сваког радног дана, од 07.00 часова до 15.00 часова или путем електронске поште: nikola.stamenkovic@vladicinhan.org.rs.

**ПРЕДСЕДНИК КОМИСИЈЕ**